Íslenska kvennalandsliðið í fótbolta mætir Ítalíu í vináttuleik í dag ytra, en liðin mætast svo öðru sinni á þriðjudag. Hægt verður að fylgjast með leiknum í beinu streymi á YouTube-rás KSÍ.
Leikirnir tveir verða spilaðir í Coverciano, á æfingasvæði ítalska knattspyrnusambandsins. Ítalía er í 13. sæti heimslistans, þremur sætum ofar en Ísland. Ítalska landsliðið hefur verið í mikilli uppsveiflu síðustu ár og á HM 2019 í Frakklandi komust þær ítölsku í 8-liða úrslit en féllu þá út eftir 2-0 tap gegn Evrópumeisturum Hollands. Leikurinn gegn Ítölum í dag verður fyrsti landsleikur Þorsteins Halldórssonar sem þjálfari landsliðsins. Leikurinn hefst klukkan tvö og verður hægt að horfa á hann í beinu streymi á YouTube-rás KSÍ en slóðina má finna á íþróttavef RÚV.is
Englendingurinn Justin Rose er enn í forystu eftir tvo hringi á Mastersmótinu, fyrsta risamóti ársins í golfi karla. Rose var langefstur eftir fyrsta hringinn á sjö höggum undir pari en hann lenti snemma í miklum hremmingum á öðrum hringnum í gær. Hann fékk fjóra skolla og einn fugl á fyrstu sjö holunum og hleypti spennu í toppbaráttuna. Þrír fuglar á síðustu sex holum vallarins kom honum þó á parið og hann lék hringinn á 72 höggum, eða á pari vallarins. Rose er því á sama skori og eftir fyrsta hringinn, á sjö höggum undir pari samanlagt, og er nú einu höggi á undan Will Zalatoris og Brian Harman sem eru samanlagt sex höggum undir pari. Dustin Johnson sem fagnaði sigri á Mastersmótinu í fyrra, náði sér engan veginn á strik og hann er úr leik. Johnson var á tveimur höggum yfir pari eftir fyrsta hringinn en hann lék hringinn í gær á þremur yfir pari og lauk því keppni samanlegt á fimm höggum yfir pari. Það er því ljóst að græni jakinn frægi, sem sigurvegari mótsins fær að launum, eignast nýjan eiganda í ár. Keppni á þriðja hring hefst síðar í dag en mótinu lýkur á morgun.
Íslenska kvennalandsliðið mætir Ítalíu í vináttuleik ytra í dag. Dustin Johnson mun ekki verja titilinn á Mastersmótinu í golfi. Johnson komst ekki í gegnum niðurskurðinn eftir annan hringinn í gær. 